חבר הכנסת עבד אל־חכים חאג’ יחיא מהרשימה המשותפת עורר אתמול (רביעי) סערה, כשבנאום בכנסת הביע תמיכה בחוק הפלסטיני הקובע כי ערבי שימכור אדמתו ליהודי עלול לעמוד בפני גזר דין מוות. מלבד האיום במוות, המוכרים הפלסטינים חשופים גם לעינויים, למאסר ממושך המלווה בעבודות כפייה וללקיחת החוק לידיים מצד תושבים פלסטינים.

בשיחה שקיימנו עמו, ח”כ חאג’ יחיא לא רק שאינו חוזר בו אלא אף טוען כי למדינת ישראל אין זכות לבקר את הפלסטינים בנושא. “תתביישו לכם שאתם מדברים (על החוק הפלסטיני)”, הוא מאשים. “על רבין הוציאו דין מוסר ורצחו אותו בלי משפט. פה לפחות מגישים לבית משפט”.

בישראל קיים קונצנזוס מוחלט נגד רצח רבין. מנגד, אתה בעצמך מצדד בחוק הוצאה להורג של פלסטינים רק כי מכרו אדמות ליהודים.

“מה המשמעות של בתי המשפט של הרשות הפלסטינית אם הם לא יכולים לחוקק חוקים? מה המשמעות של יו”ר הרשות הפלסטינית אם הוא לא יכול לאכוף חוקים? חוקים מחוקקים כדי להיות מיושמים או רק כדי להיות דיו על הנייר? אני תומך ביישום כל חוק שעובר דרך צינורות החקיקה המקובלים, ושלא רומס זכויות אדם ולא רומס אנשים”.

אתה טוען שחוק הקובע שיש להוציא להורג אדם רק כי מכר קרקע ליהודי “אינו רומס זכויות אדם”?

“חד משמעית לא. בארה”ב מוציאים אנשים להורג על פי חוק, והיא עדיין נחשבת לדמוקרטיה. אז בארה”ב אפשר שיהיה חוק עונש מוות נגד מי שהרג בן אדם אחד, וכאן נגד מי שמכר אדמות מולדת אי אפשר? למה?”

בארה”ב מוציאים להורג רוצחים, לא אנשים שמכרו את הקרקע הפרטית שלהם למישהו אחר.

“אז עכשיו אתה רוצה לבחור את הנורמות. מי אומר שדווקא השקפת העולם שלך צודקת? לכל ישות יש זכות לחוקק חוקים בטריטוריה שלה, וכל ישות מחליטה איפה להחמיר בחוקיה ואיפה לא. אתה לא תקבע לרשות הפלסטינית מה מבחינתה יותר חמור ומה פחות חמור”.

אז לשיטתך למדינת ישראל יש זכות תאורטית לחוקק חוק עונש מוות על יהודי שמוכר אדמותיו לערבים?

“לא, כי ישראל היא מדינה כובשת בשטחים הפלסטיניים בגדה המערבית, ועל פי החוק הבינלאומי אין לה זכות להחיל חוקיה בשטח הזה – לא עונש מוות ולא את חוק ההסדרה. אין דבר כזה ‘התנחלות חוקית’, והבעלות הפרטית היא לא פונקציה בשטחים האלו”.

“מכירת קרקע ליהודי – פעולה אלימה”

בינואר 2015, לקראת הבחירות לכנסת העשרים, הוצב חאג’ יחיא, איש התנועה האסלאמית, במקום השישי ברשימה המשותפת הערבית, מטעם סיעת רע”מ. בעבר כיהן חאג’ יחיא כראש עיריית טייבה בשתי קדנציות שונות, בסוף שנות התשעים ובין 2005 ל־2007.

במצעה קובעת הרשימה המשותפת כי היא “נאבקת למען שלום צודק באזור”. לדברי ח”כ חאג’ יחיא, לא קיימת סתירה בין מחויבותה של הרשימה המשותפת להשגת שלום ובין תמיכתו העקרונית ב’חוק המוות’ הפלסטיני. “אנחנו מקדמים שלום”, הוא אומר, “אבל הדרך לקדם שלום היא לא בהוספת התנחלויות אלא בדילול התנחלויות והוצאת המתנחלים מהטריטוריה הפלסטינית. ישראל מפקיעה וגונבת אלפי דונמים של אדמות, ועוד אחרי זה טוענת בחוק ההסדרה ל’תום לב’. נמאס מהשקרים האלו”.

אתה באמת תומך בעינויים של פלסטינים במרתפי הביטחון המסכל רק כי מכרו אדמות ליהודים?

“אני תומך בלשון החוק כי הוא מייצר הרתעה, מעצם זה שהוא קיים. זה אקט של הגנה עצמית מצד הרשות הפלסטינית, מפני תופעה של זיופי הסכמים שעושים המתנחלים”.

אפרופו זיופים, כשבית המשפט העליון הישראלי החליט לבטל לפני מספר חודשים את זכייתן של משפחות ערביות במכרז לבנייה בשכונה חדשה בעפולה בטענה כי המכרז זויף, חברתו לסיעה של חאג’ יחיא, ח”כ עאידה תומא סלימאן, טענה כי מדובר ב”אפרטהייד”, וכי הטענות לזיופים היו “תירוץ של גזענים שרוצים לפגוע בציבור הערבי ובסיכוי לדו־קיום. חבל שבית המשפט יישר איתם קו”.

ח”כ חאג’ יחיא טוען כי “אף אחד לא הוצא להורג” בגלל החוק הפלסטיני, וכי הוא לא מיושם בפועל. במציאות, החוק התיר את דמם של פלסטינים רבים שמכרו אדמותיהם ליהודים. אצל חלקם הוכח כי נרצחו, בעוד אחרים מצאו את מותם בדרכים מסתוריות. כזכור, לפני מספר חודשים חשפה התכנית ‘עובדה’ באמצעות תחקירני ‘עד כאן’, כי גם גורמים ישראלים מהשמאל הרדיקלי הביעו תמיכה לכאורה בסיוע להסגרה אפשרית של מוכרי קרקעות פלסטינים לידי מנגנון הביטחון המסכל של הרשות הפלסטינית. “בינתיים מי שמבצע עינויים זה השב”כ הישראלי, ומי שקובע עונשי מינימום למיידי אבנים זה בית המשפט הישראלי בהוראת הממשלה”, טוען הח”כ מהרשימה המשותפת,

יידוי אבנים הוא פעולה אלימה שיכולה לגרום גם למוות, כמו במקרה של הילדה אדל ביטון ז”ל. מכירת קרקעות לא טומנת בחובה פגיעה בנפש.

“מכירת קרקע מולדת זו כן פעולה אלימה. אם ישראל רוצה היא יכולה לספח לעצמה את הגדה המערבית, ואז כל אדמה תהיה פרטית ותוכל לעבור מיד ליד, כפי שקורה בתוך השטח הריבוני של מדינת ישראל. כל עוד זה לא קורה, את המולדת הפלסטינית לא מוכרים בעד שום הון”.

ואם בכל זאת מוכרים, הוצאה להורג היא מעשה לגיטימי בעיניך?

“אני נגד לקיחת החוק לידיים, אבל אני בעד חוקים שמאפשרים לפלסטינים להגן על עצמם מפני גניבת אדמות”.